Diari Oficial de la Generalitat Valenciana


Sumari del DOGV 6815, del 10-07-2012 (2012/6747)

ORDE 10/2012, de 3 de juliol, de la Conselleria d'Infraestructures, Territori i Medi Ambient, per la qual es declaren dos microreserves de flora en la província d'Alacant.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/07/03/10/dof/vci/html**

### Dades del document

Número de DOGV
:   6815

Data del DOGV
:   10-07-2012

Secció del DOGV
:   I. DISPOSICIONS GENERALS

Número del document
:   2012/6747


Data del document
:   03-07-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Correcció d'errades

 Descriptors 

:   * Alacant
    * protecció de la flora
    * espècie protegida
    * reserva natural
    * legislació

ORDE 10/2012, de 3 de juliol, de la Conselleria d'Infraestructures, Territori i Medi Ambient, per la qual es declaren dos microreserves de flora en la província d'Alacant. [2012/6747]
Per mitjà del Decret 218/1994, de 17 d'octubre, del Govern Valencià (DOGV núm. 2379, de 3 de novembre de 1994), es va crear la figura de protecció d'espècies denominada microreserva vegetal. L'Orde de 7 de desembre de 1995, de la Conselleria d'Agricultura i Medi Ambient (DOGV núm. 2658, de 2 de gener de 1995), va establir la regulació de la senyalització d'estes microreserves. El Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació (DOCV núm. 6021, de 26 de maig de 2009) ha modificat parcialment les dos normes anteriors.
Per mitjà de convocatòries de subvencions, els titulars de terrenys d'interés botànic han rebut compensacions econòmiques per dedicar-los a la protecció i conservació del patrimoni florístic valencià. Este ha sigut el cas de l'Ajuntament de Benifato pels terrenys de la penya de la Font Vella que ara es declaren microreserva.
En el cas de la punta de la Glea, l'Ajuntament d'Orihuela ha sol·licitat la declaració de la microreserva de flora en els terrenys de titularitat municipal sense haver cap subvenció.
Durant la tramitació de la present orde s'han complit els passos procedimentals establits en l'article quint del Decret 218/1994, modificat parcialment per la disposició final primera del Decret 70/2009, i les microreserves que es declaren complixen els requisits exigits en l'article tercer del Decret 218/1994.
Per tot això, a proposta de la Direcció General de Medi Natural, fent ús de les facultats que tinc atribuïdes per l'article 28.e de la Llei 5/1983, de 30 de desembre, del Consell,
ORDENE
Article 1. Microreserves de flora que es declaren
Es declaren en la província d'Alacant les microreserves de flora següents:
Penya de la Font Vella (Benifato)
Punta de la Glea (Orihuela)
Estes microreserves queden definides en l'annex I, on s'especifiquen els termes següents:
Denominació
Límits (es delimiten per mitjà de coordenades UTM, datum ETRS89, fus 30)
Superfície projectada, mesurada en hectàrees
Terme municipal
Titularitat del terreny
Espècies i unitats de vegetació que són objecte prioritari de conservació. Per a les unitats de vegetació s'especifica el corresponent Codi Natura 2000 de la Directiva 97/62/CEE i de la Llei 42/2007, de 13 de desembre, del Patrimoni Natural i de la Biodiversitat. Els codis amb asterisc identifiquen tipus d'hàbitats prioritaris en l'àmbit de la Unió Europea.
Pla de gestió: actuacions de conservació i limitacions d'ús.
En l'annex II s'inclouen els mapes d'ubicació i de delimitació de les microreserves que es declaren.
Article 2. Elements exclosos de les microreserves
No es consideraran part de les microreserves les pistes forestals o carreteres i les construccions (edificacions, vèrtexs geodèsics, antenes ...) preexistents dins dels límits establits per a cada una d'estes.
Article 3. Senyalització
D'acord amb l'Orde de 7 de desembre de 1995, de la Conselleria d'Agricultura i Medi Ambient, per la qual es regula la senyalització de les microreserves de flora (DOGV núm. 2658, de 2 de gener de 1995), i la seua modificació parcial per mitjà del Decret 70/2009, de 22 de maig, del Consell (DOCV núm. 6021, de 26 de maig de 2009), es procedirà a la instal·lació dels senyals i elements d'indicació de límits corresponents.
Article 4. Plans de gestió
Sense minva de la possibilitat d'aplicar altres mesures addicionals, la conservació de la microreserva comportarà l'execució de les actuacions indicades en els plans de gestió, dins de les possibilitats que permeten les lleis de pressupostos de la Generalitat per a cada exercici. Igualment, per a la seua adequada conservació i gestió, s'establixen, en els plans de gestió, limitacions d'ús.
Article 5. Compatibilitat amb l'activitat cinegètica
L'existència de les microreserves no implica prohibició per a l'exercici de la caça.
Article 6. Prohibicions generals
Per a evitar el trepig generalitzat de les microreserves, que podria perjudicar el normal desenrotllament de les poblacions de plantes rares, endèmiques o amenaçades, queda prohibit eixir de les sendes o camins existents. Atés el paper substancial que els invertebrats i els fongs juguen a l'hora d'assegurar el correcte funcionalisme de les microreserves, queda prohibida la seua captura o recol·lecció. Es podran autoritzar excepcions a estes prohibicions generals amb fins educatius, científics o conservacionistes.
Article 7. Titularitat de la gestió
Correspon la gestió d'estes microreserves a la Direcció Territorial d'Alacant de la conselleria competent en matèria de protecció de flora silvestre, sense perjuí de les activitats que puguen realitzar els propietaris dels terrenys en el marc del pla de gestió de cada microreserva. Igualment, correspon a la Direcció Territorial concedir les autoritzacions corresponents per a l'exercici d'activitats educatives, científiques i conservacionistes a desenrotllar en la microreserva, o per a l'alçament excepcional de prohibicions establides en esta orde. En el cas que es tracte de peticions d'activitats per a unes quantes zones entre les quals estiga inclosa la microreserva, i que afecten dos o més províncies, correspondrà concedir les autoritzacions a la direcció general competent en la matèria.
DISPOSICIÓ FINAL
Única. Entrada en vigor
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 3 de juliol de 2012
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
Definició de les microreserves de flora i plans de gestió
MICRORESERVA: PENYA DE LA FONT VELLA
Límits: la microreserva queda delimitada pel polígon els vèrtexs del qual tenen les següents coordenades UTM (datum ETRS89, fus 30):
Vèrtex X Y
1 098957 4281498
2 059219 4281627
3 245206 4281755
4 309100 4281863
5 518714 4281748
6 446587 4281570
7 169151 4281520
8 211132 4281573
Superfície projectada: 19,90 hectàrees.
Terme municipal: Benifato.
Titularitat: muntanya propietat de l'Ajuntament de Benifato.
Espècies prioritàries: Arctostaphyllos uva-ursi, Genista longipes, Taxus baccata, Vella spinosa.
Unitats de vegetació prioritàries:
Matolls termomediterranis i preestèpics, Armerio-Salvietum mariolensis, Erinaceo anthyllidis-Genistetum longipedis (Codi Natura 2000: 5330).
Formacions herboses seques seminaturals i fàcies de matoll, Teucrio pseudochamaepitys-Brachypodietum retusi (Codi Natura 2000: 6220\*).
Despreniments rocosos mediterranis occidentals, Resedetum valentinae (Codi Natura 2000: 8130).
Pendents rocosos calcícoles, Jasionetum foliosae (Codi Natura 2000: 8210).
Boscos mediterranis de Taxus baccata, Fraxino orni-Aceretum granatensis (Codi Natura 2000: 9580).
Pla de gestió
Actuacions de conservació:
- Establiment de cartell informatiu amb recomanacions.
- Recol·lecció periòdica de llavors de les espècies prioritàries i depòsit en banc de germoplasma.
- Reforçament poblacional de les espècies Arctostaphylos uva-ursi i Taxus baccata.
Limitacions d'ús:
L'accés a la microreserva queda restringit als camins i sendes ja existents a fi d'evitar els processos erosius en la resta de la microreserva.
Queda prohibida l'obertura de noves vies d'escalada dins dels límits de la microreserva de flora.
Queda prohibida la realització d'aprofitaments fusters.
No podran realitzar-se aclarides o labors silvícoles dins de la microreserva, exceptuats els casos següents:
a. Programació de tasques de naturalització i recuperació dels matolls característics de la zona, amb eliminació selectiva i progressiva dels peus menys desenrotllats dels pins, evitant l'alteració del perfil del sòl i del matoll ja consolidat.
b. Extraccions per motius fitosanitaris o per a evitar danys per caiguda sobre les persones o les poblacions d'espècies protegides o amenaçades.
c. Aclarides de la pineda postincendi, en el cas que la zona patisca incendis forestals. Estes aclarides hauran de constar d'un programa específic multianual.
En el cas que es dissenyen o realitzen als voltants aclarides de vegetació o altres mesures de reducció de la combustibilitat, es respectarà un radi mínim de 100 metres al voltant del perímetre de la microreserva dins de la forest de l'Ajuntament, en què estes activitats estiguen sensiblement atenuades.
MICRORESERVA: PUNTA DE LA GLEA
Límits: La microreserva queda delimitada pel polígon els vèrtexs del qual tenen les següents coordenades UTM (datum ETRS89, fus 30):
Vèrtex X Y
1 852384 4198131
2 558423 4198138
3 629516 4198172
4 480264 4198187
5 032666 4198216
6 865839 4198205
7 559802 4198211
8 166816 4198208
9 936799 4198221
19 231042 4198255
06 729815 4198229
14 001619 4198230
17 949171 4198241
71 250016 4198294
98 484119 4198296
77 217517 4198293
28 055934 4198301
05 416341 4198309
28 218569 4198348
31 596547 4198350
56 734643 4198365
28 003415 4198386
17 902102 4198415
52 867317 4198417
57 708361 4198429
40 486743 4198437
11 213643 4198468
83 771796 4198483
21 477057 4198559
35 749792 4198582
91 840757 4198570
95 281895 4198580
65 284619 4198588
82 079476 4198595
88 612891 4198569
95 058287 4198553
Entre els vèrtexs 36 i 1 el límit de la microreserva es correspon amb la línia de costa.
Superfície projectada: 6,92 hectàrees.
Terme municipal: Orihuela.
Titularitat: Ajuntament d'Orihuela i Domini Públic Marítim Terrestre.
Espècies prioritàries: Helianthemum caput-felis, Erophaca baetica subsp. baetica, Helianthemum viscarium, Cachrys sicula.
Unitats de vegetació prioritàries:
- Penya-segats amb vegetació de les costes mediterrànies amb Limonium spp. endèmics, Limonio cossoniani - Lycietum intricati (Codi Natura 2000: 1240).
- Matolls termomediterranis i preestèpics, Sideritido - Helianthemetum caput-felicis (Codi Natura 2000: 5330).
- Matolls termomediterranis i preestèpics, Chamaeropo - Rhamnetum lycioidis (Codi Natura 2000: 5330).
Pla de gestió
Actuacions de conservació:
- Establiment de cartell informatiu amb recomanacions.
- Recol·lecció periòdica de llavors de les espècies prioritàries i depòsit en banc de germoplasma.
- Cens periòdic de les espècies prioritàries, és a dir Helianthemum caput-felis, Erophaca baetica subsp. baetica, Cachrys sicula i Helianthemum viscarium.
- Eliminació progressiva de les espècies exòtiques invasores (Arundo donax, Acacia cyclops, Acacia melanoxylon, Lantana camara, Aptenia cordifolia) en les zones A i B (vegeu mapa adjunt) i posterior restauració dels terrenys ocupats per estes.
- Restauració de la zona C (vegeu mapa adjunt), per mitjà de plantació d'espècies pròpies dels espartars i matolls presents en la microreserva.
Limitacions d'ús:
- Queda prohibit l'abocament de runes en la microreserva o en les seues proximitats.
- Queda prohibida qualsevol actuació urbanística en la zona, tant en la part terrestre (passejos marítims, urbanitzacions, etc.) com en la part marítima (ports esportius, instal·lacions d'oci marítim, etc.) que afectaria irremeiablement les poblacions d'espècies mencionades.
- No podran realitzar-se aclarides o labors silvícoles dins de la microreserva, exceptuats els casos següents:
a. Programació de tasques de naturalització i recuperació dels matolls característics de la zona, amb eliminació selectiva i progressiva dels peus menys desenrotllats dels pins, evitant l'alteració del perfil del sòl i del matoll ja consolidat.
b. Extraccions per motius fitosanitaris o per a evitar danys per caiguda sobre les persones o les poblacions d'espècies protegides o amenaçades.
c. Aclarides de la pineda postincendi, en el cas que la zona patisca incendis forestals.
Estes aclarides hauran de constar d'un programa específic multianual.
L'accés a la microreserva queda restringit als camins i sendes ja existents a fi d'evitar els processos erosius en la resta de la microreserva.
Els projectes de millora, ampliació o modificació de traçat de les sendes que travessen la microreserva, hauran d'evitar la producció d'alteracions significatives en els seus marges.
ANNEX II / ANEXO II
Mapes d'ubicació i delimitació de les microreserves / Mapas de ubicación y delimitación de las microrreservas


Còpia Permalink ELI